**Petròla**

Qu'èra au cap. Qu'avè perdut lo suscipiat, la prauba d'era de vielha. Que cridèva com ua gana gahada. Mès a pichòts gemits, aguts e totjamèi los medís : « Vui pas !.. Non !...

Vui pas... » a la lana, au mèi agre de l'ivèrn grisàs.

Lunh de tot, aqueth Restaurant de la Gare. Mès pausa i a, la gara. Nat viatjaire, de pausa avant, sonque lo vent de mar.

Nada gara mèi, e n'i avè pas mèi vist nat torista : aquí es pas arren de véder. Sonque l'ivèrn lo gris e las plancardas verglas frequent, e Restaurant.

Dus o tres ans, totun, los ahars anón mèi o mens, au temps deus derricks d'*Elf-Aquitaine*. Los derricks que mudèn. Los obrèrs dab, tots aqueths joenóts qui l'avèn batisada Petròla, e dont n'èra la mair, en quauqua mòda: « Atz tròp pintat, gojats... Deishatz aquò, aus vielhs com jo... » e que los i shuquèva lo hons deus veires. Ad era la nhòla li hadè pas deumau.

Que ns'i èram trobats alavetz per escadença, lo Joan-Maria de La Canau dab jo. Qu'estom servits preus petrolaires joens, sus malas taulas rojas, es pas per díder : bolhon, palomas e rostidas, colacs, o alòsas frescas, e vè't saber... Segur, lo vin que puntèva un chicòt, mès rai. E per dessús, l'arríder

deus gojats esmerits.

Ger, i èm tornats. Ns'èram pas mèi vists, lo Joan-Maria dab jo. Lo J. M., lo « Giem », com l'aperèvam, arribè de companhia dab ua hòrt bèra hemna enforrujada. « Vui pas! Ic vui pas !... » La prauba Petròla que se moriva, dens la crampa, au pè deu bar, pròche d'un bèth huec d'escalh, e lo son nabot se la suenhèva com podè, meitat briac. «Vos vau servir, çò dishó, bolhon e sauça de palomas... » Mès la mortala cridèva : « Non !... Nani !... Vui pas !... » E lo nabot a nos:

« En puish pas de mèi... védetz... vòu pas ves servir a disnar... » E trucs que li balhè.

Pàrtim. Sèi pas s'es mòrta endetant.

La praubassa qu'èra estada bròja, suus quinze ans a Bèglas, o benlèu, me'n brembi pas, a Bacalan ; çò m'an dit.

L'avèn gahada com ua gana. E qu'avè divut — pausa i a — apréner la vita: « Vui pas !... vui pas! » e clapats, e trucs. E crits, e crits a l'ivèrn.